AHลั่นกำไรทะลุ340ล.สึนามิกดโอทีพนักงาน
AH การันตีกำไรปีนี้ดีกว่าปีก่อน 340 ล้านบาท สึนามิลดเวลาโอทีพนักงาน ยันไม่เห็นสัญญาณขาดเหล็กในญี่ปุ่น
18 ส.ค. 2554

AH การันตีกำไรปีนี้ดีกว่าปีก่อน 340 ล้านบาท สึนามิลดเวลาโอทีพนักงาน ยันไม่เห็นสัญญาณขาดเหล็กในญี่ปุ่น
นายเย็บ ชูชวน ประธานกรรมการและประธานเจ้าหน้าที่บริหาร บริษัท อาปิโก ไฮเทค (AH) เปิดเผยถึงผลการดำเนินงานในปี 2554 ว่า กำไรสุทธิจะสูงกว่าปีก่อนที่ 340 ล้านบาท และรายได้โตขึ้น 10% ซึ่งไตรมาสแรกทำได้ตามเป้าหมายเนื่องจากยอดการผลิตรถยนต์โดยมีแผนผลิตรุ่นใหม่ทั้งหมด 6 รุ่น และผลจากการจัดงานมอเตอร์โชว์เติบโต
สำหรับงบการลงทุนปีนี้ตั้งไว้ที่ 500 ล้านบาท แบ่งเป็นการสร้างโรงงานใหม่ที่จีน 200-300 ล้านบาท ที่เหลือเป็นการลงทุนในไทย ซื้อเครื่องจักรใหม่ ส่วนการลงทุนในอินเดียนั้นในปีนี้ยังไม่เห็น
ด้านผลกระทบจากสึนามิที่ญี่ปุ่นเริ่มส่งผลกระทบโดยตรงกับบริษัท และบางบริษัทได้เริ่มลดการทำงานล่วงเวลา (โอที) ของพนักงานลง และลดจำนวนการผลิตจากบางสายการผลิตลงเล็กน้อย
“ตอนนี้บริษัทยังไม่เห็นสัญญาณการขาดแคลนเหล็กซึ่งเป็นวัตถุดิบในการผลิตชิ้นส่วนรถยนต์แต่อย่างใด แม้ลูกค้าบริษัททั้งหมดเกือบ 90% ระบุสเปกให้นำเข้าเหล็กจากคาวาซากิ นิปปอน ที่ญี่ปุ่น ซึ่งโรงงานส่วนนี้ไม่ได้รับผลกระทบจากเหตุการณ์แผ่นดินไหวและสึนามิเพราะไม่ได้ตั้งอยู่ในเซนได และบริษัทมีการซื้อล่วงหน้า 6 เดือน จึงไม่กังวลเรื่องราคา” นายเย็บ กล่าว